  Удмуртиысь тӧролэн но кивалтэтлэн пресс-службазы Анжелика Тихонова корреспондент Удмуртилэн тӧроез Александр Бречалов Удмуртиысь йӧскалык политикая министре Эдуард Петровез юнматӥз. Элькун кивалтӥсен кинюртэм косэтэз улосвыл тӧрлыкъёслэн нимлыко сайтазы поттӥзы. Выль министр ужоскетаз 16-тӥ южтолэзе пыриз. Тодэ вайытом, 2021-тӥ арысь толсурысен Эдуард Петров министрлэсь ужзэ быдэсъясь вал.  ВАТСАН Петров Эдуард Степанович вордскиз Можга ёросысь Куатчи гуртын 1976-тӥ арын 14-тӥ толшоре. Ижысь гурт возёсъя кун академиез «Агроинженер» ӧнеръя йылпумъяз. 1997-2000 аръёсы – Можга ёросысь Учаысь нылпи спортшколалэн Бадӟым Сибы гуртысь ёзэтаз тренер-дышетӥсь;  2000-2003 аръёсы – Можгаысь ветеринарияя колледжын дышетӥсь; 2003-2005 аръёсы – Можгаысь нылпи спортшколалэн кивалтӥсез; 2005-2012 аръёсы – Можгаысь ветеринарияя колледжлэн кивалтӥсез;  2012-2014 аръёсы – «Удмуртская энергосбытовая компания» огазеяськонлэн Можгаысь ёзэтэзлэн начальникез;  2014-2016 аръёсы – «Удмуртская энергосбытовая компания» огазеяськонлэн Можгаысь филиалэзлэн кивалтӥсез;  2016-2021 аръёсы – «ЭнергосбытТ Плюс» огазеяськонлэн Можгаысь ёзэтэзлэн кивалтӥсез.  Удмуртиысь Кун Кенешлэн кык ӧтчамаз депутатэ бырйиськылӥз, кыказ ик тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн ёзчиез вал. Со сяна, Эдуард Петров «Удмурт Кенеш» огазеяськонлэн исполкомезлэн ёзчиез, Можгаысь но Можга ёросысь ёзэтэзлэн кивалтӥсез, Россиысь финн-угор калыкъёслэн ассоциацизылэн ревизионной ӧриезлэн ёзчиез вал. Тодэ вайытом, азьвылгес Удмуртиысь гурт возёсъя но сиён-юонъя министрез юнматӥзы. Тегъёс: Удмуртия йӧскалыкполитикаяминистерство Ижкар Политика кивалтӥсьёс ЭдуардПетров  